Ryan Gravenberch

Ryan Jiro Gravenberch (* 16. máj 2002, Amsterdam, Holandsko) je holandský profesionálny futbalista, ktorý hrá na pozícii záložníka za anglický klub Liverpool FC a za holandský národný tím.

Klubová kariéra

Ajax 
Gravenberch sa pripojil k akadémii Ajaxu v roku 2010 z iného amsterdamského klubu AVV Zeeburgia. Svoju prvú profesionálnu zmluvu podpísal 7. júna 2018, a to do roku 2023. Gravenberch debutoval v B-tíme 24. augusta 2018 pri ligovej výhre 5:2 nad FC Dordrecht.

Gravenberch v drese Ajaxu debutoval 23. septembra 2018, a to v zápase Eredivisie proti PSV Eindhoven. Gravenberch sa tak stal historicky najmladším hráčom klubu, ktorý nastúpil do ligového stretnutia vo veku 16 rokov a 130 dní (dovtedy rekord držal Clarence Seedorf, ktorý debutoval vo veku 16 rokov a 242 dní). O tri dni neskôr strelil svoj prvý gól za A-tím, a to v zápase KNVB Cup proti HVV Te Werve pri výhre 7:0.

22. decembra 2019 sa prvýkrát strelecky presadil aj v Eredivisie, keď bránkou a asistenciou pomohol k výhre 6:1 nad ADO Den Haag. 27. februára 2020 debutoval Gravenberch v európskych pohároch, keď sa objavil v základnej zostave zápasu šestnásťfinále Európskej ligy proti španielskemu Getafe.

V sezóne 2020/21 sa v osemnástich rokoch stal stabilným členom základnej zostavy, keď nastúpil do 32 z 34 ligových stretnutí v sezóne. Svoj prvý gól v Lige majstrov Gravenberch strelil 25. novembra 2020 pri výhre 3:1 nad dánskym Midtjyllandom v zápase skupinovej fázy.

Bayern Mníchov 
V lete 2022 sa Bayern Mníchov dohodol s Ajaxom na prestupe Gravenbercha. Nemecký celok za dvadsaťročného futbalistu zaplatil 19 miliónov eur. Suma by navyše v závislosti od ďalších bonusov mohla narásť o ďalších 5,5 milióna. Ajax by mal tiež dostať 7,5 percenta z ďalšieho prestupu. Gravenberch s Bayernom podpísal zmluvu na päť rokov.

Liverpool 
1. septembra 2023 v posledný deň prestupového obdobia Premier League, podpísal Gravenberch s Liverpoolom zmluvu na päť rokov. Poplatok nebol oficiálne zverejnený ale predpokladá sa, že čiastka za prestup činí 40 miliónov eur. 

4. septembera 2023 počas reprezentačnej prestávky odmietol pozvánku do holandskej reprezentácie do 21 rokov z dôvodu, že sa chce sústrediť na aklimatizovanie a tréningy v Liverpoole. Za klub debutoval v zápase proti Wolverhampton Wanderers keď v nadstavenom čase v druhom polčase vystriedal Mohameda Salaha. 21. septembra 2023 debutoval Gravenberch za klub v európskej súťaži. Do zápasu proti LASK Linz nastúpil v základnej zostave. Liverpool zápas vyhral 1:3. 5. októbra 2023 strelil Gravenberch svoj prvý gól za Liverpool v domácom zápase Európskej ligy proti Royale Union Saint-Gilloise.

Reprezentačná kariéra 
Gravenberch sa narodil v Holandsku a je surinamského pôvodu. Do holandskej reprezentácie bol prvýkrát povolaný v novembri 2020. Svoj reprezentačný debut si však odbil až 24. marca 2021, keď nastúpil na posledných 8 minút kvalifikačného zápasu proti Turecku. Svoj prvý reprezentačný gól strelil 6. júna 2021, a to v priateľskom zápase proti Gruzínsku. V júni 2021 bol nominovaný na záverečný turnaj EURO 2020. Na turnaji nastúpil do dvoch zápasov skupinovej fázy, najprv odohral 16 minút v zápase proti Rakúsku a o štyri dni neskôr sa objavil v základnej zostave zápasu proti Severnému Macedónsku.

Úspechy

Klubové 
Ajax
 Eredivisie: 2018/19, 2020/21
 KNVB Cup: 2018/19, 2020/21

Bayern Mníchov

 Bundesliga: 2022/23
 DFL-Supercup: 2022

Holandsko U17

 UEFA Majstrovstvá Európy hráčov do 17 rokov: 2018

Individuálne

 Eredivisie Talent roka: 2020/21
 Ajax talent budúcnosti (Abdelhak Nouri Award): 2018
 Ajax talent roka (Marco van Basten Award): 2021
 Johan Cruyff Trophy: 2020/21
 Hráč mesiaca Eredivisie: Marec 2021
 Talent mesiaca Eredivisie: Marec 2022

Refernecie

Zdroj 

Holandskí futbalisti
Hráči Ajax Amsterdam
Hráči Bayern München
Hráči Liverpool FC
Hráči Eredivisie
Hráči Fußball-Bundesligy
Futbaloví stredopoliari
Holandské osobnosti surinamského pôvodu
Osobnosti z Amsterdamu